ДИРЕКТИВА 2009/137/ЕО НА КОМИСИЯТА
от 10 ноември 2009 година
за изменение на Директива 2004/22/ЕО на Европейския парламент и на Съвета относно измервателните уреди по отношение на експлоатирането на максимално допустимите грешки във връзка с приложенията за отделните уреди (MI-001-MI-005)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2004/22/ЕО на Европейския парламент и на Съвета от 31 март 2004 г. относно измервателните уреди (1), и по-специално член 16, параграф 2 от нея,
като има предвид, че:
(1)
С Директива 2004/22/ЕО се хармонизират изискванията за пускане на пазара и/или въвеждане в употреба на измервателни уреди, чиито измервателни функции са определени в приложенията за отделните уреди (MI-001-MI-010). Измервателните уреди трябва да отговарят на съществените изисквания, определени в приложение I и в съответното приложение за отделния уред.
(2)
Приложенията за отделните уреди към Директива 2004/22/ЕО съдържат изисквания, съобразени с различните видове измервателни уреди. Посочените изисквания включват специфични разпоредби за допустимите грешки, за да се осигурят точността и работата на измервателните уреди, както и да се гарантира, че при номинални работни условия и при липса на смущения грешката при измерване не надвишава стойността на максимално допустимата грешка (МДГ).
(3)
Тъй като бяха разработени нови спецификации за газомерите и устройствата за обемно преобразуване, е възможно прекалено специфичните изисквания, определени в точка 2.1 от приложение MI-002, да възпрепятстват техническия прогрес и иновациите и да създадат пречка за свободното движение на газомери. Поради това те следва да бъдат заменени с по-общи изисквания за работа.
(4)
В точка 7.3 от приложение I към Директива 2004/22/ЕО се предвижда обща защита на измервателните уреди за общо ползване от прекалено големи грешки извън контролирания обхват. Въпреки това, опитът показа, че за да се гарантира, че при даден измервателен уред не се използва максимално допустимата грешка (МДГ), нито се облагодетелства системно някоя от страните, участващи в сделката, е необходимо да се изисква и защита от прекалено големи грешки в рамките на контролирания обхват за тези уреди.
(5)
В съответствие с точка 34 от Междуинституционалното споразумение за по-добро законотворчество (2) държавите-членки се насърчават да изготвят за собствена употреба и в интерес на Общността, както и да оповестят на обществеността, собствени таблици, които да демонстрират, в рамките на възможното, съответствието между настоящата директива и мерките за транспониране.
(6)
Директива 2004/22/ЕО следва да бъде съответно изменена.
(7)
Мерките, предвидени в настоящата директива, са в съответствие със становището на Комитета по измервателните уреди, създаден с член 15, параграф 1 от Директива 2004/22/ЕО,
ПРИЕ НАСТОЯЩАТА ДИРЕКТИВА:
Член 1
Приложенията за отделните уреди (MI-001-MI-005) към Директива 2004/22/ЕО се изменят в съответствие с приложението към настоящата директива.
Член 2
1. Държавите-членки приемат и публикуват най-късно до 1 декември 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текстовете на тези разпоредби.
Те прилагат тези разпоредби от 1 юни 2011 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 10 ноември 2009 година.